b'\n_START_ARTICLE_\nMovileni, Gala\xc8\x9bi\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen C\xc3\xa2mpia Tecuciului, la marginea vestic\xc4\x83 a jude\xc8\x9bului, la limita cu jude\xc8\x9bul Vrancea, pe malul st\xc3\xa2ng al Siretului. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ252, care o leag\xc4\x83 spre est de Barcea (unde se termin\xc4\x83 \xc3\xaen DN25) \xc8\x99i spre nord de Cosme\xc8\x99ti (unde se intersecteaz\xc4\x83 cu DN24), Nicore\xc8\x99ti, Buciumeni, apoi \xc3\xaen jude\xc8\x9bul Vrancea de Ploscu\xc8\x9beni, Homocea, mai departe \xc3\xaen jude\xc8\x9bul Bac\xc4\x83u de Huruie\xc8\x99ti, G\xc4\x83iceana, P\xc3\xa2nce\xc8\x99ti, Parincea, Ungureni \xc8\x99i Buhoci (unde se termin\xc4\x83 \xc3\xaen DN2F).\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa B\xc3\xa2rlad a jude\xc8\x9bului Tecuci \xc8\x99i era format\xc4\x83 din satele Movilenii de Jos \xc8\x99i Movilenii de Sus, av\xc3\xa2nd \xc3\xaen total 314 locuitori. \xc3\x8en comun\xc4\x83 func\xc8\x9bionau dou\xc4\x83 biserici \xc8\x99i o \xc8\x99coal\xc4\x83 cu 55 de elevi. Anuarul Socec din 1925 o consemneaz\xc4\x83 \xc3\xaen plasa Ive\xc8\x99ti a aceluia\xc8\x99i jude\xc8\x9b, av\xc3\xa2nd 2500 de locuitori \xc3\xaen aceea\xc8\x99i alc\xc4\x83tuire. \xc3\x8en 1931, comuna a fost desfiin\xc8\x9bat\xc4\x83, iar satele ei au fost incluse \xc3\xaen comuna Furceni, \xc3\xaempreun\xc4\x83 cu unele sate ale comunei Cosme\xc8\x99ti._NEWLINE_Primele men\xc8\x9biuni despre existen\xc8\x9ba a\xc8\x99ez\xc4\x83rii Movileni, apar \xc3\xaen hrisoavele domne\xc8\x99ti din timpul lui \xc8\x98tefan cel Mare. Documentele se refer\xc4\x83 la danii f\xc4\x83cute de domnitor c\xc4\x83tre r\xc4\x83ze\xc8\x99ii comunei. De-a lungul epocilor istorice nucleul comunal se extinde, a\xc8\x99ezarea \xc3\xaemp\xc4\x83r\xc8\x9bindu-se pe la 1860 \xc3\xaen Movilenii de Sus \xc8\x99i Movilenii de Jos. \xc3\x8en timpul luptelor din 1917 a fost distrus \xc8\x99i castelul de la Movileni, de pe malul Siretului, ale c\xc4\x83rui ruine se mai v\xc4\x83d \xc8\x99i ast\xc4\x83zi._NEWLINE_P\xc3\xa2n\xc4\x83 \xc3\xaen 1950, \xc3\xaens\xc4\x83, comuna a fost re\xc3\xaenfiin\xc8\x9bat\xc4\x83; atunci, a fost transferat\xc4\x83 raionului Tecuci din regiunea Putna, apoi (dup\xc4\x83 1952) din regiunea B\xc3\xa2rlad \xc8\x99i \xc3\xaen sf\xc3\xa2r\xc8\x99it (dup\xc4\x83 1956) din regiunea Gala\xc8\x9bi. \xc3\x8en 1968, a trecut la jude\xc8\x9bul Gala\xc8\x9bi, tot atunci satele Movilenii de Jos \xc8\x99i Movilenii de Sus fiind comasate pentru a forma unicul sat Movileni.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Movileni se ridic\xc4\x83 la 3.269 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.336\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (81,22%), cu o minoritate de romi (16,43%). Pentru 2,26% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,67%). Pentru 2,26% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nBiblioteca comunal\xc4\x83 Movileni\n_START_PARAGRAPH_\nAmplasat\xc4\x83 \xc3\xaen centrul comunei, la \xc8\x99oseaua principal\xc4\x83, biblioteca ofer\xc4\x83 tuturor cet\xc4\x83\xc8\x9benilor comunit\xc4\x83\xc8\x9bii doritori de lectur\xc4\x83, c\xc4\x83r\xc8\x9bi din diverse domenii cum sunt: filozofie, religie, medicin\xc4\x83, agricultur\xc4\x83, matematic\xc4\x83, fizic\xc4\x83, chimie, \xc8\x99tiin\xc8\x9be naturale, arta etc. Nu se \xc8\x99tie cu certitudine anul \xc3\xaen care s-a \xc3\xaenfiin\xc8\x9bat. \xc3\x8en anul 1962 func\xc8\x9biona \xc3\xaen casa proprietate a familiei Miron Valerian, prima bibliotecar\xc4\x83 fiind doamna Sl\xc4\x83tescu Elena. A urmat ca bibliotecar\xc4\x83 cu norma \xc3\xaentreag\xc4\x83 doamna Ochesoiu Victoria. Dup\xc4\x83 ce a fost desfiin\xc8\x9bat postul de bibliotecar activitatea bibliotecii a fost sus\xc8\x9binut\xc4\x83 de cadre didactice cu indemniza\xc8\x9bie. Printre ace\xc8\x99tia trebuie s\xc4\x83 amintim pe: Sonu Mariana, Sp\xc3\xa2nu George \xc8\x99i David Iancu. \xc3\x8entre timp biblioteca a fost mutat\xc4\x83 \xc3\xaen incinta C\xc4\x83minului Cultural unde func\xc8\x9bioneaz\xc4\x83 \xc8\x99i ast\xc4\x83zi. _NEWLINE_Dup\xc4\x83 1990 biblioteca \xc8\x99i-a reluat rolul \xc3\xaen mijlocul comunit\xc4\x83\xc8\x9bii. Dezvoltat\xc4\x83 treptat cu ajutorul comunit\xc4\x83\xc8\x9bii locale \xc8\x99i sub directa \xc3\xaendrumare a Bibliotecii Jude\xc8\x9bene \xe2\x80\x9eV.A.Urechia\xe2\x80\x9d, Biblioteca Comunal\xc4\x83 Movileni de\xc8\x9bine un nr. de 13395 volume. \xc3\x8en prezent biblioteca are \xc3\xaen dotare patru  calculatoare, o imprimant\xc4\x83 \xc8\x99i este conectat\xc4\x83 la internet. Din anul 1990 activeaza ca bibliotecar doamna Sandu Maria.'